CELEX: 32020R0885
Language: bg
Date: 2020-06-26 00:00:00
Title: Регламент за изпълнение (ЕС) 2020/885 на Комисията от 26 юни 2020 година относно мерки за предотвратяване на въвеждането и разпространението в рамките на Съюза на Pseudomonas syringae pv. аctinidiae Takikawa, Serizawa, Ichikawa, Tsuyumu & Goto

29.6.2020   
               
               
                  BG
               
               
                  Официален вестник на Европейския съюз
               
               
                  L 205/9
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/885 НА КОМИСИЯТА
         от 26 юни 2020 година
         относно мерки за предотвратяване на въвеждането и разпространението в рамките на Съюза на Pseudomonas syringae pv. аctinidiae Takikawa, Serizawa, Ichikawa, Tsuyumu & Goto
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 30, параграф 1 от него,
         като има предвид, че:
         
                     (1)
                  
                  
                     През 2011 г. Италия информира Комисията за наличието на своя територия на нов агресивен щам на Pseudomonas syringae pv. actinidiae Takikawa, Serizawa, Ichikawa, Tsuyumu & Goto („посочения вредител“) — агент, причиняващ болест по кивито — както и за това, че е предприела официални мерки за предотвратяване на по-нататъшното въвеждане и разпространение на посочения вредител в рамките на територията си. Според наличната информация този агресивен щам на посочения вредител се среща и в трета държава, която изнася за Съюза посадъчен материал от киви, включително цветен прашец. Тази информация продължава да е актуална за територията на Съюза.
                  
               
                     (2)
                  
                  
                     Поради тази причина Комисията прие Решение за изпълнение 2012/756/ЕС (2).
                  
               
                     (3)
                  
                  
                     Решение за изпълнение 2012/756/ЕС беше заменено с Решение за изпълнение (ЕС) 2017/198 (3), чийто срок на действие изтече на 31 март 2020 г.
                  
               
                     (4)
                  
                  
                     Посоченият вредител не е включен в списъка в приложение II към Регламент за изпълнение (ЕС) 2019/2072 на Комисията (4) като карантинен вредител от значение за Съюза, нито в приложение III от него като карантинен вредител по отношение на защитената зона или в приложение IV от него като регулиран некарантинен вредител.
                  
               
                     (5)
                  
                  
                     Основанията за приемането на Решение за изпълнение (ЕС) 2017/198, включително направеният от Комисията съответен предварителен анализ на риска от вредители, остават в сила. Тъй като посоченият вредител продължава да представлява фитосанитарен риск, следва да се приемат мерки относно въвеждането от трети държави в Съюза на цветен прашец и растения, предназначени за засаждане, с изключение на семена, от вида Actinidia Lindl. („посочените растения“). Също така следва да бъдат предвидени мерки относно движението в Съюза на тези растения, които са с произход от Съюза. Тези мерки следва да бъдат същите като определените в Решение за изпълнение (ЕС) 2017/198, тъй като те са доказали своята ефективност за защита на територията на Съюза от посочения вредител.
                  
               
                     (6)
                  
                  
                     С цел да се гарантира повишено равнище на защита на територията на Съюза от посочения вредител, посочените растения, въвеждани в Съюза, следва да бъдат подлагани на щателна проверка и когато е целесъобразно, да бъдат подложени на изпитване за наличието на посочения вредител на граничния контролен пункт или на контролния пункт на местоназначение, определен в съответствие с Делегиран регламент (ЕС) 2019/2123 на Комисията (5).
                  
               
                     (7)
                  
                  
                     Решение за изпълнение (ЕС) 2017/198 следва да бъде отменено и заменено с настоящия регламент. Това е необходимо, за да се вземат предвид разпоредбите на Регламент (ЕС) 2016/2031 и Регламент за изпълнение (ЕС) 2019/2072, които се прилагат от 14 декември 2019 г.
                  
               
                     (8)
                  
                  
                     Настоящият регламент следва да започне да се прилага възможно най-скоро, за да замени Решение за изпълнение (ЕС) 2017/198, чийто срок на действие изтече на 31 март 2020 г. Той следва да влезе в сила на третия ден след деня на публикуването му в Официален вестник на Европейския съюз.
                     
                  
               
                     (9)
                  
                  
                     При необходимост държавите членки следва да адаптират своето законодателство, за да го приведат в съответствие с настоящия регламент.
                  
               
                     (10)
                  
                  
                     Настоящият регламент следва да се прилага до 31 декември 2021 г., за да се даде време да бъде проследено развитието на ситуацията и да бъде определен фитосанитарният статус на посочения вредител по отношение на територията на Съюза.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет
            С настоящия регламент се установяват мерки за предотвратяване на въвеждането и разпространението в рамките на Съюза на Pseudomonas syringae pv. аctinidiae Takikawa, Serizawa, Ichikawa, Tsuyumu & Goto („посочения вредител“).
         
         
            Член 2
            
               Забрана по отношение на
               Pseudomonas syringae
               pv
               . actinidiae
               Takikawa, Serizawa, Ichikawa, Tsuyumu & Goto
            
            Посоченият вредител не може да бъде въвеждан, придвижван, държан, размножаван или освобождаван на територията на Съюза.
         
         
            Член 3
            
               Въвеждане в Съюза на цветен прашец и растения, предназначени за засаждане, с изключение на семена, от вида Actinidia
               Lindl
            
            Цветен прашец и растения, предназначени за засаждане, с изключение на семена, от вида Actinidia Lindl, с произход от трети държави, наричани по-долу „посочените растения“, може да се въвеждат в Съюза само ако отговарят на специалните изисквания за въвеждане в Съюза, посочени в членове 4, 5 и 6.
         
         
            Член 4
            Фитосанитарен сертификат
            Посочените растения с произход от трети държави се придружават от фитосанитарен сертификат, който в рубриката „Допълнителна декларация“ включва информацията, че е изпълнено едно от следните условия:
            
                        а)
                     
                     
                        Посочените растения са отглеждани през целия им живот в държава, за която не е известно посоченият вредител да се среща.
                     
                  
                        б)
                     
                     
                        Посочените растения са отглеждани през целия им живот в свободна от вредители зона, установена по отношение на посочения вредител от националната организация за растителна защита (НОРЗ) на държавата на произход в съответствие с Международния стандарт за фитосанитарни мерки (МСФМ) № 4 (6) на Организацията на ООН за прехрана и земеделие. Наименованието на зоната, свободна от вредители, се посочва в рубриката „Място на произход“.
                     
                  
                        в)
                     
                     
                        Посочените растения са произведени в свободно от вредители място или свободен от вредители производствен обект, установени по отношение на посочения вредител от НОРЗ на държавата на произход в съответствие с МСФМ № 10 на ФАО (7). Посочените растения се отглеждат в структура със степен на изолация и защита от външната околна среда, която в действителност изключва наличието на посочения вредител. На това място или обект посочените растения два пъти са преминали официална проверка в най-подходящи моменти за откриване на симптомите на инфекцията по време на последния пълен вегетационен цикъл преди износа и е установено, че са свободни от посочения вредител.
                        Посоченото мястото на производство или производствен обект е заобиколено от зона с радиус от най-малко 100 m, в която два пъти са извършени официални проверки в най-подходящи моменти за откриване на симптомите на инфекция по време на последния пълен вегетационен цикъл преди износа и всички посочени растения с установени при проверките симптоми на инфекция са били незабавно унищожени.
                     
                  
                        г)
                     
                     
                        Посочените растения са произведени в свободно от вредители място на производство, установено по отношение на посочения вредител от НОРЗ на държавата на произход в съответствие с МСФМ № 10 на ФАО. На това място посочените растения два пъти са преминали официална проверка, взета е проба от тях и са извършени изпитвания в най-подходящи моменти за откриване на симптоми на инфекция по време на последния пълен вегетационен цикъл преди износа и е установено, че са свободни от посочения вредител.
                        Мястото на производство е заобиколено от зона с радиус от 4 500 метра („околна зона“), където е изпълнено едно от следните условия:
                        
                                    i)
                                 
                                 
                                    два пъти са извършени официални проверки, вземания на проби и изпитвания в най-подходящи моменти за откриване на симптоми на инфекцията по време на последния пълен вегетационен цикъл преди износа. По време на официалните проверки, вземанията на проби и изпитванията не е открито наличие на посочения вредител;
                                 
                              
                                    ii)
                                 
                                 
                                    всички посочени растения в радиус от 500 m от мястото на производство са били незабавно унищожени;
                                 
                              
                                    iii)
                                 
                                 
                                    всяко посочено растение в радиус от 500 m от мястото на производство е било редовно подлагано на изпитване, когато това е най-подходящо от гледна точка на откриването на симптоми на инфекция и е установено, че е свободно от посочения вредител.
                                 
                              В случаите, за които се отнасят подточки ii) и iii), всички посочени растения в зоната, обхващаща разстояние от 500 m до 4 500 m от мястото на производство, са били унищожени или подложени на изпитване съгласно схема за вземане на проби, която може да потвърди с 99 % сигурност, че наличието на посочения вредител в посочените растения е под 0,1 %.
                     
                  
         
            Член 5
            Допълнителна информация, която да бъде включена във фитосанитарния сертификат
            Когато се предоставя информацията, посочена в член 4, буква в) или г), в допълнение към нея в сертификата се включва информация за това, че е изпълнено едно от следните условия:
            
                        а)
                     
                     
                        посочените растения произхождат пряко от майчини растения, отглеждани при условията, определени в член 4, букви а), б) или в);
                     
                  
                        б)
                     
                     
                        посочените растения произхождат пряко от майчини растения, които са били обект на предварително индивидуално изпитване, при което е потвърдено, че са свободни от посочения вредител;
                     
                  
                        в)
                     
                     
                        посочените растения са подложени на изпитване съгласно схема за вземане на проби, която може да потвърди с 99 % сигурност, че наличието на посочения вредител в посочените растения е под 0,1 %.
                     
                  
         
            Член 6
            Проверка
            Посочените растения, въведени в Съюза, придружени от фитосанитарен сертификат и отговарящи на изискванията на членове 4 и 5, се подлагат на щателна проверка и ако е целесъобразно, се подлагат на изпитване за наличието на посочения вредител на граничния контролен пункт или на контролния пункт, определен в съответствие с Делегиран регламент (ЕС) 2019/2123.
         
         
            Член 7
            Движение на посочените растения в рамките на Съюза
            Посочените растения, които са прекарали част от живота си в Съюза, може да бъдат придвижвани в рамките на Съюза само ако отговарят на специалните изисквания, определени в членове 8 и 9.
         
         
            Член 8
            Издаване на растителен паспорт и условия за движение
            Посочените растения, които са прекарали част от живота си в Съюза, и растенията, въведени в Съюза в съответствие с член 3, може да бъдат придвижвани в рамките на Съюза само ако са придружени от растителен паспорт, изготвен, издаден и използван в съответствие с членове 78—95 от Регламент (ЕС) 2016/2031, и ако отговарят на едно от следните условия:
            
                        а)
                     
                     
                        Посочените растения са отглеждани през целия им живот в държава членка, за която не е известно посоченият вредител да се среща.
                     
                  
                        б)
                     
                     
                        Посочените растения са отглеждани през целия им живот в защитена зона, посочена в приложение III към Регламент за изпълнение (ЕС) 2019/2072.
                     
                  
                        в)
                     
                     
                        Посочените растения са отглеждани през целия им живот в свободна от вредители зона, установена по отношение на посочения вредител от компетентния орган на държавата членка в съответствие с МСФМ № 4 на ФАО.
                     
                  
                        г)
                     
                     
                        Посочените растения са произведени в свободно от вредители място или в свободен от вредители производствен обект, установени по отношение на посочения вредител от компетентния официален орган на държавата членка на произход в съответствие с МСФМ № 10 на ФАО. Посочените растения се отглеждат в структура със степен на изолация и защита от външната околна среда, която в действителност изключва наличието на посочения вредител. На това място или в този обект посочените растения два пъти са преминали официална проверка в най-подходящи моменти за откриване на симптоми на инфекция по време на последния пълен вегетационен цикъл преди придвижването им и е установено, че са свободни от посочения вредител.
                        Посоченото място на производство или производствен обект е заобиколено от зона с радиус от най-малко 100 метра, в която два пъти са извършени официални проверки в най-подходящи моменти за откриване на симптоми на инфекцията по време на последния пълен вегетационен цикъл преди износа и всички растения с установени при проверките симптоми на инфекция са били незабавно унищожени.
                     
                  
                        д)
                     
                     
                        Посочените растения са произведени в свободно от вредители място на производство, установено по отношение на посочения вредител от компетентния орган на държавата членка на произход в съответствие с МСФМ № 10 на ФАО.
                        На това място посочените растения два пъти са преминали официална проверка, взета е проба от тях и са извършени изпитвания в най-подходящи моменти за откриване на симптоми на инфекция по време на последния пълен вегетационен цикъл преди придвижването и е установено, че са свободни от посочения вредител.
                        Мястото на производство е заобиколено от зона с радиус от 500 метра („околна зона“), където е изпълнено едно от следните условия:
                        
                                    i)
                                 
                                 
                                    в околната зона два пъти са извършени официални проверки, вземания на проби и изпитвания в най-подходящи моменти за откриване на симптоми на инфекцията по време на последния пълен вегетационен цикъл преди придвижването. По време на официалните проверки, вземания на проби и изпитвания не е открито наличие на посочения вредител;
                                 
                              
                                    ii)
                                 
                                 
                                    всички посочени растения в околната зона са били незабавно унищожени;
                                 
                              
                                    iii)
                                 
                                 
                                    всяко посочено растение в околната зона е било подложено на редовно изпитване в най-подходящи моменти за откриване на симптоми на инфекцията и е установено, че е свободно от посочения вредител.
                                 
                              Самата околна зона е заобиколена от допълнителна зона, широка 4 000 метра, в която е изпълнено едно от следните условия:
                        
                                    i)
                                 
                                 
                                    след официалните проверки, вземанията на проби и изпитванията, проведени два пъти в допълнителната зона в най-подходящи моменти за откриване на симптоми на инфекция по време на последния пълен вегетационен цикъл преди придвижването, са предприети мерки за ликвидиране във всички случаи, в които посоченият вредител е идентифициран в посочените растения. Тези мерки включват незабавното унищожаване на инфектираните посочени растения;
                                 
                              
                                    ii)
                                 
                                 
                                    всички посочени растения в допълнителната зона са били незабавно унищожени;
                                 
                              
                                    iii)
                                 
                                 
                                    всички посочени растения в тази зона са подложени на изпитване съгласно схема за вземане на проби, която може да потвърди с 99 % сигурност, че наличието на посочения вредител в посочените растения е под 0,1 %.
                                 
                              
                  
         
            Член 9
            Допълнителни условия по отношение на придвижването
            Когато са изпълнени изискванията, определени в член 8, буква г) или д), посочените растения също така отговарят на едно от следните изисквания:
            
                        а)
                     
                     
                        да произхождат пряко от майчини растения, отглеждани при условията, определени в член 8, букви а), б), в) или г);
                     
                  
                        б)
                     
                     
                        да произхождат пряко от майчини растения, които са били обект на предварително индивидуално изпитване, което е потвърдило, че са свободни от посочения вредител;
                     
                  
                        в)
                     
                     
                        да са подложени на изпитване съгласно схема за вземане на проби, която може да потвърди с 99 % сигурност, че наличието на посочения вредител в посочените растения е под 0,1 %.
                     
                  
         
            Член 10
            Съответствие
            За да осигурят съответствие с настоящия регламент, държавите членки отменят или изменят мерките, които вече са приели с цел да се защитят от въвеждането и разпространението на посочения вредител. Държавите членки уведомяват незабавно Комисията за тези мерки.
         
         
            Член 11
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага до 31 декември 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 317, 23.11.2016 г., стр. 4.
         
            (2)  Решение за изпълнение 2012/756/ЕС на Комисията от 5 декември 2012 г. относно мерки за предотвратяване на въвеждането и разпространението в рамките на Съюза на Pseudomonas syringae pv. actinidiae Takikawa, Serizawa, Ichikawa, Tsuyumu & Goto (ОВ L 335, 7.12.2012 г., стр. 49).
         
            (3)  Решение за изпълнение (ЕС) 2017/198 на Комисията от 2 февруари 2017 г. относно мерки за предотвратяване на въвеждането и разпространението в рамките на Съюза на Pseudomonas syringae pv. actinidiae Takikawa, Serizawa, Ichikawa, Tsuyumu & Goto (ОВ L 31, 4.2.2017 г., стр. 29).
         
            (4)  Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).
         
            (5)  Делегиран регламент (ЕС) 2019/2123 на Комисията от 10 октомври 2019 г. за допълнение на Регламент (ЕС) 2017/625 на Европейския парламент и на Съвета по отношение на случаите и условията, при които проверките за идентичност и физическите проверки на някои стоки може да се извършват на контролни пунктове, а проверките на документи може да се извършват на разстояние от граничните контролни пунктове (ОВ L 321, 12.12.2019 г., стр. 64).
         
            (6)  Изисквания за създаване на зони, свободни от вредители. МСФМ № 4 (1995), Рим, IPPC, ФАО 2016.
         
            (7)  Изисквания за изграждането на места на производство и производствени обекти, свободни от вредители. МСФМ № 10 (1999), Рим, IPPC, ФАО 2016.